چینده حبسده اولان نوبل باریش اؤدولو صاحبی اینسان حاق‌لاری ساوونوجوسو لیو شیاوبو، 61 یاشیندا حیاتینی ایتیردی.
یئتکی‌لی‌لر، لیونون، شینیانگ شهرینده معا‌لیجه گؤردوگو خسته‌خانادا چوخ‌لو اورگان یئتمزلیگین‌دن حیاتینی ایتیردیگینی ایفاده ائتدی.
حبس‌خانا‌دان گئچن آی خسته‌خانایا آپاریلان لیونون قارین بؤلگه‌سینده قاباریق‌لیق اولدوغو، قان تضییقی‌نین دوشدوگو، بؤیرک فونکسیون‌لاری‌نین پیسلشدیگی و قیسما باغیرساق تیخانیق‌لیغی یاشادیغی آچیقلانمیشدی.
دستکچی‌لری و بعضی اؤلکه‌لر، چین‌دن، لیونون معا‌لیجه اولماق ایستدیگی یئری سئچمه‌سینه ایجازه وئرمه‌سینی ایسته‌ییب، پکن حکومتی ایسه اؤزونه مومکون اولان ان یاخشی تداوینین تامین ائدیلدیگینی ایفاده ائتمیشدی.
نوبل باریش اؤدولو صاحبی اینسان حاق‌لاری ساوونوجوسو و آکادمیسین لیو شیاوبو، 2009.جو ایلده، خالقی دؤولتی ییخماغا قالدیرماق اتهامی ایله 11 ایل حبس جزاسینا محکوم ائدیلمیشدی. لیو، 2010.جو ایلده حبس‌خانادایکن اینسان حاق‌لاری مباریزه‌سینه گؤره نوبل باریش اؤدولو قازانمیشدی.
چین‌لی حکیم‌لر، 2014.جو ایلده، ایرلیله‌میش قاراجییر سرطانی تشخیصی قویولان لیونون معا‌لیجه اوچون خاریجه سفر ائتمه‌سی‌نین ساغلیغی باخیمین‌دان تهلوکه‌لی اولاجاغی آچیقلامیشدی. دونیادا آرتان تنقیدلر اوزرینه چین، 2 خاریجی حکیمین لیویو معایینه ائتمه‌سینه ایجازه وئرمیشدی.
